અંતરાએ આગળ ચલાવ્યુ, ‘મલ્હારે જે દિવસે તને પૈસા લઈને બોલાવી ત્યારે તેં મને વાત જ ના કરી. તું ગઈ પછી હું અને નિખિલ સર રોકાયાં હતાં. એ દિવસે સાડા સાત વાગે મેં અમસ્તું જ તારું મેઈલ ચેક કર્યું અને ભડકી ગઈ. મલ્હારે સાડા સાતે જ તને એક કરોડ રૂપિયા લઈને ગાંધીનગર - મહુડી હાઈવે પર બોલાવી હતી. હું હાંફળી-ફાંફળી નિખિલ સર પાસે ગઈ. નિખિલ સરે તરત જ ઇ. ઝાલા સાહેબને ફોન કર્યો. ઝાલા સાહેબ એમની ટુકડી સહિત ત્યાં પહોંચી ગયા.’ અંતરા ફરી અટકી. એમનો આખો પ્લાન ચોપટ થઈ ગયો હતો ત્યારે જેવી હતાશા થઈ હતી એવી જ હતાશા સાથે બોલી, ‘પણ ઇન્સ્પેક્ટર સાહેબ ગાંધીનગર - મહુડી હાઈવે પહોંચ્યા ત્યારે બધું ખતમ થઈ ગયું હતું. તું ત્યાં નહોતી. તારો ફોન પણ નહોતો લાગતો, લોકેશન ટ્રેસ કર્યું પણ ગાંધીનગરથી તારો ફોન બંધ હતો. અને મેઈલમાં પણ કોઈ માહિતી નહોતી. ઝાલાસાહેબે, નિખિલ સરને ફોન કર્યો કે ગુલાલ અહીંથી પૈસા લઈને નીકળી ગઈ છે. ત્યારે અમે બંને પડી ભાંગ્યાં હતાં.’